Dinta, dibokwana le dikgofa di ka baka mefuta e e farologaneng ya bolwetse jwa typhus, mo godimo ga malwetse a mangwe a di a bakang. Dikgofa tse di fitlhelwang mo dinageng tse di nang le maemo a a itekanetseng sentle a bosa mo lefatsheng lotlhe di ka anamisa bolwetse jo bo kotsi jwa Lyme—e leng bolwetse jo bo anamisiwang thata ke ditshenekegi kwa United States le kwa Yuropa. Patlisiso e e neng ya dirwa kwa Sweden e ne ya bontsha gore dinonyane tse di fudugang di ka tsamaya dikilometara di le dintsi di rwele dikgofa, mme tsa tlisa malwetse a di a rweleng mo mafelong a masha. Britannica e bolela jaana, “Dikgofa di rwala malwetse a le mantsi thata a di a tsenyang batho go feta ditshenekegi tse dingwe (mme di fetwa ke menang fela).” Tota e bile, kgofa e le nngwe e ka rwala megare e e bakang mefuta e le meraro e e farologaneng ya malwetse mme e ka a anamisa otlhe fela ka nako e le nngwe ka go loma motho gangwe fela!